Аԥснытәи аҵаҩы адырраҭара "Умники и умницы" афинал ахь днеит
09:15 21.02.2022 (ирҿыцуп: 10:41 21.02.2022)
© Sputnik / Илона ХварцкияКамера
© Sputnik / Илона Хварцкия
Аԥснытәи ашколхәыҷқәа Анна Амҷԥҳа, Саид Берулаа, Дариа Ситник абҵарамзазы Аԥсны ахьӡала ателехәаԥшратә олимпиада "Умники и умницы" иалахәын.
АҞӘА, жәабран 21 – Sputnik, Асмаҭ Ҵәыџьԥҳа. Аҟәатәи ахәбатәи абжьаратә школ аҵаҩы Дариа Ситникова ателехәаԥшратә олимпиада "Умники и умницы" афинал ахь днеит ҳәа аанацҳауеит Аҵареи абызшәатә политикеи рминистрра.
Аминистрра иӡырнагаз авидео аҿы Ситникова еиҭалҳәеит жәабран 18 -19 рзы ишымҩаԥысыз аолимпиада афиналбжа, илҳәеит Урыстәылеи СССР-и рҵарауаа дуқәа ирызкыз атемақәа рыла ишышьақәгылаз..
"Атема дуун, иуадаҩын, аха аус адулара аинтерес аҵан", - ҳәа лҳәеит Ситникова.
Дариа Аԥснытәи ашколхәыҷқәа рахь ааԥхьара ҟалҵеит аолмпиада иааиуа асезон аҟны рыҽԥыршәарц.
"Хымԥада шәымчқәа ԥышәшәа. Ҳәарада аолимпиада алахәхара иаҭахуп аамҭа, алшара, ачҳара, аха уа ишәоуа аԥышәа, адыррақәа шәџьабаа иаԥсоуп", - ҳәа лҳәеит лара.
"Умники и умницы" афинал мшаԥымзаз имҩаԥгахоит, атема хәажәкырамзаз еилкаахоит.
Аԥснытәи ашколхәыҷқәа Анна Амҷԥҳа, Саид Берулаа, Дариа Ситникова абҵарамзазы Аԥсны ахьӡала ателехәаԥшратә олимпиада "Умники и умницы" иалахәын. Дариа Ситникова афиналбжа дахысит.